Hahl

Hahl () is en Deel von de Stadt Stood in Neddersassen, de twüschen de Binnenstadt un Haddörp liggt.

 Ümgegend 

Hahl liggt twischen de Nedderelvbahn von Horborg na Cuxhoben in’n Noorden, de Bremervörer Straat in’n Oosten un Süüdoosten, de Bundsstraat 73 in’n Süden un den Haddörper Grenzweg in’n Westen. Haddörp in’n Westen un Wiepenkathen in’n Süden sünd all beid so bi een Kilometer von Hahl weg. De Binnenstadt von Stood liggt so 2,5 km na’n Oosten.

Dat Water ut dat Rebeed flütt in’n Noorden över de Landwehr na de Haschenfleter Wettern af.

 Geschicht 

Jüst as Haddörp un Wiepenkathen weer Hahl toeerst bloot en enkelt Buurhoff. Disse Hoff weer dor, wo nu de Krüzung von de Bundsstraten 73 un 74 is. 1848 harr Hahl man fiev Hüüs un 20 InwahnersStatistisches Handbuch für das Königreich Hannover 1848. Sied 139. Dat hett sik ok bet in de Tied von’n Tweten Weltkrieg nich ännert. To de Tied weren dat de Hööv von Konerding, Peters un Ropers, dat Gasthuus Grüner Wald un dat Goodshuus von dat Good Hahl. De Hüüs in Hahl sünd vör allen in de Johren 1950 un 1960 boot worrn in de Siedlungsbowies von de Tied. In’n westen Deel von Hahl höört de Hüüs to’n groten Deel bi’n sozialen Wahnungsbo.

 Inwahnertall 

 Religion 

duum|Markus-Kark in Hahl
Hahl is evangeelsch-luthersch präägt un höört to de Karkengemeen von de Markus-Kark in Hahl. Vördem de Karkengemeen 1965 grünnt worrn is, hett Hahl to dat Kaspel von de Cosmae-Kark in Stood tohöört.

För de Kathoolschen is de Hillig-Geist-Kark in Stood tostännig.

 Weertschop un Infrastruktur 

In Hahl gifft dat en Tanksteed, twee Bankfilialen un en poor Supermärkt un Bomärkt. Ünner annern en Media-Markt un en Marktkauf.

De Filiaal von de Spoor- un Kreditbank Hammoh in Hahl hett 1966 apenmaakt.

 Soziale Inrichtungen  

In Hahl gifft dat en poor Behinnertenheims, de von dat DRK bedreven warrt. Dor an anslaten gifft dat ok Behinnertenwarksteden, ünner annern en Wäscheree. Ans gifft dat noch en Olenhuus, de Markus-Kark, de 1966 boot worrn is, un en Karkhoff.

 Scholen 

In Hahl gifft dat en Kita (1957 grünnt), en Kinnergoorn un de Grundschool Hahl. De Grundschool warrt ok as Butensteed von dat Vincent-Lübeck-Gymnasium bruukt. Bet 2000 sünd ok de Schölers ut Haddörp na Hahl na Grundschool gahn, bet Haddörp en egen Grundschool kregen hett. De School in Hahl hett nu nich mehr veer Klassen pro Johrgang, man bloot noch twee.

 Footnoten 

 Weblenken 

Kategorie:Oort
Kategorie:Landkreis Stood